Det førte til anklager om sexisme fra Everyday Sexism Project Denmark og skal nu behandles af Fodboldens Etiske Råd. Maria Vicki Lindbaum fra Everyday Sexism Project Denmark kalder sejrsråbet for kvindenedgørende og krænkende.

Jeg er sikker på, at der ikke ligger nogen etisk eller moralsk forkert årsag bag kampråbet. Stina Lykke, landsholdsspiller

Kampråbet får dog ikke sindene i kog hos kollegerne på det kvindelige fodboldlandshold.

- Jeg synes, det er helt vanvittigt, at nogen finder det stødende. Så længe der ikke bliver talt ned eller dårligt om noget eller nogen personligt, så er det folks helt egen sag, siger Theresa Nielsen, fast spiller på det danske kvindelandshold.

Målvogter Stina Lykke mener, der må være andre og større problemstillinger at tage fat i.

- Jeg er sikker på, at der ikke ligger nogen etisk eller moralsk forkert årsag bag kampråbet. Men måske en sjov historie. Jeg bliver ikke stødt over det, men ser det som fis og ballade, siger Stina Lykke.

Man skal snart veje alle ord

Theresa Nielsen frygter, at konsekvensen af forargelsen kan blive, at dørene bliver helt lukket til fodboldlandsholdets omklædningsrum fremover.

- Det er jo desværre den udvikling, vi har i Danmark. Vi må ikke sige noget højt, der ikke pleaser alle. Man skal snart veje alle ord i offentligheden, ellers får man én over nallerne, siger Theresa Nielsen.

Kvindelandsholdet har også et kampråb, der slutter med ordene ' vi har nakket dem'. Men hvilke ord, der kommer ud i kampens hede, er ikke så vigtigt, pointerer Stina Lykke.